รีบาวด์สั้นๆแต่ยังไปไม่ไกล...กังวลศก.สหรัฐ
หุ้นไทยสัปดาห์ที่ผ่านมาแกว่งตัวผันผวนแต่ยังให้ผลตอบแทนดีกว่าตลาดหุ้นส่วนใหญ่
11 ส.ค. 2554

หุ้นไทยสัปดาห์ที่ผ่านมาแกว่งตัวผันผวนแต่ยังให้ผลตอบแทนดีกว่าตลาดหุ้นส่วนใหญ่
โดย..พงศ์ภัทร สิริพิพัมน์ 
โดยเฉพาะหากเทียบกับตลาดหุ้นฝั่งตะวันตก ตลาดหุ้นสหรัฐ ดาวโจนส์ในช่วงที่ผ่านมาปรับตัวลงกว่า 857 จุด หรือลดลงกว่า 6.7% ในช่วง 2 สัปดาห์ที่ผ่านมา ในขณะที่หุ้นไทยปิดทรงตัวใน 1 สัปดาห์ที่ผ่านมา และปรับตัวขึ้นประมาณ 2.6% หรือ 30 จุด ในช่วง 2 สัปดาห์ที่ผ่านมา โดยตลาดยังคงได้รับปัจจัยสนับสนุนจากค่าเงินบาทที่แข็งค่า และมีเม็ดเงินบางส่วนไหลเข้าตลาดทุน อย่างไรก็ตามในวันพุธที่ผ่านมานักลงทุนต่างชาติเริ่มกลับมาขายสุทธิเป็นครั้งแรกนับตั้งแต่กลางเดือน ก.ค.ที่ผ่านมา 
ปัจจัยที่ตลาดกังวลในตอนนี้ คือ มีโอกาสที่สหรัฐจะสูญเสียอันดับเครดิตที่ AAA ซึ่งมาพร้อมๆ กับแนวโน้มเศรษฐกิจที่มีแนวโน้มชะลอตัวลง ตัวเลขเศรษฐกิจล่าสุดเริ่มส่งสัญญาณแย่ ISM Index ซึ่งเป็นการสำรวจด้านการผลิตปรับตัวลงมาอยู่ที่ 50.9 จุด ลดลงมากจากเดือนก่อนที่ 55.3 จุด และต่ำกว่าที่นักวิเคราะห์คาดไว้ที่ 54.9 จุด ซึ่งหากต่ำกว่า 50 ต่อเนื่องจะเป็นสัญญาณเศรษฐกิจถดถอย ในขณะที่ตัวเลขการใช้จ่ายส่วนบุคคลเดือน มิ.ย. ปรับตัวลดลง 0.2% ถือเป็นการลงครั้งแรกในรอบเกือบ 2 ปี โดยรวมตัวเลขเศรษฐกิจที่แย่อาจจะส่งผลให้รายได้ของรัฐบาลลดลง ในขณะที่การลดรายจ่ายของรัฐบาลส่งผลให้เม็ดเงินหมุนเวียนในระบบเศรษฐกิจลดลงไปอีก ซึ่งอาจจะส่งผลกระทบต่ออันดับเครดิตในอนาคต ในระยะสั้นสหรัฐก็ยังมีการลดค่าใช้จ่ายได้น้อยกว่าที่สถาบันจัดอันดับเครดิตประเมินไว้ที่ 4 ล้านล้านเหรียญสหรัฐ ส่วนแนวทางแก้ปัญหาเศรษฐกิจของสหรัฐก็จะมีความลำบากมากขึ้น เนื่องจากรัฐบาลโดยกระทรวงการคลังไม่สามารถใช้จ่ายเพื่อกระตุ้นเศรษฐกิจได้มากนัก 
ความหวังของเศรษฐกิจสหรัฐในตอนนี้คงอยู่ที่การทำ QE3 แต่การทำ QE3 อาจจะมีความเสี่ยงต่อการเกิดปัญหาเงินเฟ้อ หากมีการซื้อคืนพันธบัตรเข้าสู่ตลาดการเงินโดยตรง ซึ่งสถานการณ์ในตอนนี้ค่อนข้างแตกต่างจากสถานการณ์ QE2 เนื่องจากก่อนหน้านี้มีความเสี่ยงทางด้านเงินฝืด ในขณะที่ตอนนี้ความกังวลเรื่องเงินฝืดหมดไปและมีความกังวลด้านเงินเฟ้อแทน ซึ่งทำให้หากมี QE3 เกิดขึ้นอาจจะมีแนวทางที่แตกต่างจากเดิม เช่นอาจจะมีการอัดฉีดเงินในส่วนของตลาดอสังหาริมทรัพย์โดยตรง ซึ่งหากยังไม่มีความชัดเจน ทำให้โดยรวมแนวโน้มเศรษฐกิจสหรัฐมีโอกาสชะลอตัวลงสูง โดยรวมการใช้นโยบายของเฟดในตอนนี้จะเป็นความหวังของสินทรัพย์เสี่ยง
กลยุทธ์การลงทุน แนะนำให้นักลงทุนทยอยขายหุ้นช่วงปรับตัวขึ้น เนื่องจากคาดว่าในช่วงสั้นความกังวลเรื่องการถูกลดอันดับเครดิตของสหรัฐและแนวโน้มเศรษฐกิจที่ชะลอตัวลงยังไม่มีทางออก จะส่งผลให้สินทรัพย์เสี่ยงปรับตัวลงจากสภาพคล่องในตลาดที่มีแนวโน้มลดลง อย่างไรก็ตามในระยะสั้นประเมินตลาดมีโอกาสดีดตัวขึ้นหรือดีดกลับบ้างในช่วงสั้นหลังจากที่ปรับตัวลงต่อเนื่อง